चेतावनी: 55 दिन के बाद फिर बढ़े कोरोना के एक्टिव मामले, कुल केस भी 90 लाख के पार
केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के 45882 नए केस देखने को मिले हैं जिस वजह से कुल कोरोना मामलों का आंकड़ा बढ़कर 90,04,365 तक पहुंच गया है
नई दिल्ली। कोरोना वायरस को लेकर फिर से चौकन्ना होने का समय आ गया है, लगातार 55 दिन तक कोरोना के एक्टिव मामले घट रहे थे लेकिन शुक्रवार सुबह स्वास्थ्य मंत्रालय की तरफ से जो आंकड़े जारी हुए हैं उनके मुताबिक कोरोना के एक्टिव मामलों में 55 दिन बार फिर से बढ़ोतरी देखने को मिली है। केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना के एक्टिव मामलों में 491 की बढ़ोतरी हुई है और देश में अब कोरोना के कुल एक्टिव मामले बढ़कर 443797 हो गए हैं।देश में कोरोना के एक्टिव मामले बढ़ने के साथ अब कुल कोरोना मामलों का आंकड़ा भी 90 लाख के पार पहुंच गया है। केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के 45882 नए केस देखने को मिले हैं जिस वजह से कुल कोरोना मामलों का आंकड़ा बढ़कर 90,04,365 तक पहुंच गया है। स्वास्थ्य मंत्रालय के मुताबिक 24 घंटों के दौरान देशभर में कोरोना से कुल 44807 लोग ठीक हुए हैं और ठीक होने वालों का कुल आंकड़ा भी बढ़कर 8428409 तक पहुंच चुका है।स्वास्थ्य मंत्रालय के आंकड़ों को देखें तो कोरोना के सिर्फ एक्टिव मामले ही नहीं बढ़े हैं बल्कि देश में कोरोना से रोजाना होने वाली मौतों के आंकड़े में भी बढ़ोतरी देखने को मिली है, 24 घंटों के दौरान देशभर में कोरोना की वजह से 584 लोगों की जान गई है और अबतक इस वायरस से पूरे देश में 132162 लोगों की मौत हो चुकी है।कोरोना मरीजों की पहचान के लिए सरकार की तरफ से टेस्टिंग को लगातार बढ़ाया जा रहा है। देशभर में रोजाना भारी संख्या में कोरोना टेस्ट हो रहे हैं। भारतीय आयुर्विज्ञान अनुसंधान परिषद (ICMR) के अनुसार गुरुवार को देशभर में 10.83 लाख से ज्यादा कोरोना टेस्ट हुए हैं और देश में कुल टेस्टिंग का आंकड़ा 12.95 करोड़ को पार कर गया है।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 5.72 करोड़ के पार पहुंच गया है, अबतक दुनियाभर में कोरोना वायरस की वजह से 13.65 लाख से ज्यादा लोगों की मौत हो चुकी है। हालांकि पूरी दुनिया में 3.97 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 1.20 करोड़ से ज्यादा केस सामने आ चुके हैं और 2.58 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 59.83 लाख मामले सामने आए हैं और 1.68 लाख से ज्यादा लोगों की जान गई है। चौथे नंबर पर फ्रांस है जहां पर 20.86 लाख मामले हैं और 47 हजार से ज्यादा की जान गई है और पांचवें नंबर पर रूस है जहां पर 20.15 लाख मामले आ चुके हैं और 34 हजार से ज्यादा की जान गई है।